SKRIFTLIG FORESPØRGSEL E-1751/01

af Carlos Ripoll y Martínez de Bedoya (PPE-DE) til Kommissionen

(15. juni 2001)

Om: Støtte til tørrede frugter

Mallorca er en ø, hvor landbrugssektoren ikke har særlig stor betydning for den økonomiske aktivitet. Landbruget har imidlertid en væsentlig betydning både for den sociale struktur og med hensyn til fysisk planlægning og miljøbeskyttelse.

Produktionen af tørrede frugter har størst betydning i Mallorcas landbrugssektor, og derfor vil nedskæring eller bortfald af EU-støtten betyde et hårdt slag for øens sociale samhørighed, fordi næsten al landbrugsvirksomhed dermed ville forsvinde og landbrugsbedrifterne blive forladt.

1. Hvad er Kommissionens politik med hensyn til tørrede frugter?

2. Vil Kommissionen fortsætte sin politik med støtte til tørrede frugter?

3. Vil Kommissionen træffe afgørelse om støtten, alt efter hvilken social indvirkning den har i de forskellige områder?

Svar afgivet på Kommissionens vegne af Franz Fischler

(30. juli 2001)

1. Kommissionens politik for nødder (mandler, hasselnødder, valnødder, pistacienødder og johannesbrødtræfrugter) har siden 1989 været at støtte nøddesektoren gennem specifikke og midlertidige foranstaltninger. I denne sammenhæng er der i 10 år blevet givet særlig støtte til nøddesektoren i henhold til afsnit IIa i Rådets forordning (EØF) nr. 1035/72 af 18. maj 1972 om den fælles organisering af markedet for frugt og grønsager(1) (forbedringsplaner). Grundlæggende har målet med foranstaltningen været at forbedre produktiviteten og konkurrenceevnen.

En særlig fast støtte blev midlertidigt bevilliget til hasselnødder mellem 1997 og 2000.

2. Fællesskabsudgifterne var i 1990-2000 på over 800 mio. EUR. Der forventes yderligere udgifter på næsten 200 mio. EUR indtil 2006 til igangværende forbedringsplaner. Derudover var det muligt for producentorganisationer, hvis forbedringsplaner blev godkendt i 1990, at anmode om fortsat finansiering af deres planer i op til et år.

Det har dog hele tiden været hensigten, at en sådan specifik støtte kun skulle være midlertidig og undtagelsesvis, således at det finansielle ansvar kunne flyttes over til dyrkerne. På den baggrund er det Kommissionens holdning, at en forlængelse af forbedringsplanerne for at kunne give økonomisk støtte til sektoren ikke er den bedste måde at løse dette problem på. Derfor er det nødvendigt at se på spørgsmålet om nødder i en bredere sammenhæng.

Ligesom for alle andre produkter i frugt- og grønsagssektoren er det muligt at yde støtte til nødder gennem driftsfondsordningen under Rådets forordning (EF) nr. 2200/96 af 28. oktober 1996 om den fælles organisering af markedet for frugt og grønsager(2), der yder finansiel støtte til frugt og grønsager, som forhandles via producentorganisationer.

3. Under hensyntagen til de miljømæssige og sociale aspekter ved nøddeproduktion kan medlemsstaterne selvfølgelig også medtage nødder i deres landbrugsudviklingsplaner i henhold til bestemmelserne i Rådets forordning (EF) nr. 1257/1999 af 17. maj 1999 om støtte til udvikling af landbrugsdistrikter fra Den Europæiske Udviklings- og Garantifond for landbruget (EUGFL) samt ændring og ophævelse af visse forordninger(3).

(1) EFT L 118 af 20.5.1972.

(2) EFT L 297 af 21.11.1996.

(3) EFT L 160 af 26.6.1999.